CELEX: C2004/179/27
Language: el
Date: 2004-07-10 00:00:00
Title: Υπόθεση Τ-166/04: Προσφυγή-αγωγή του Carmello Morello κατά της Επιτροπής των Ευρωπαϊκών Κοινοτήτων που ασκήθηκε στις 13 Μαΐου 2004

10.7.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 179/14
            
         Προσφυγή-αγωγή του Carmello Morello κατά της Επιτροπής των Ευρωπαϊκών Κοινοτήτων που ασκήθηκε στις 13 Μαΐου 2004
   (Υπόθεση Τ-166/04)
   (2004/C 179/27)
   Γλώσσα διαδικασίας: η γαλλική
   Ο Carmello Morello, κάτοικος Βρυξελλών, εκπροσωπούμενος από τους δικηγόρους Jacques Sambon και Pierre Paul Van Gehuchten, με τόπο επιδόσεων στο Λουξεμβούργο, άσκησε στις 13 Μαΐου 2004 ενώπιον του Πρωτοδικείου των Ευρωπαϊκών Κοινοτήτων προσφυγή-αγωγή κατά της Επιτροπής των Ευρωπαϊκών Κοινοτήτων.
   Ο προσφεύγων-ενάγων ζητεί από το Πρωτοδικείο:
   
               1.
            
            
               να ακυρώσει την από 28 Μαρτίου 2003 σιωπηρή απόφαση περί απορρίψεως της αιτήσεώς του και, εφόσον κριθεί απαραίτητο, να ακυρώσει την απορριπτική απόφαση κατά της διοικητικής ενστάσεώς του,
            
         
               2.
            
            
               να υποχρεώσει την Επιτροπή να του καταβάλει ποσό 1 000 000 ευρώ ως χρηματική ικανοποίηση για την ηθική βλάβη που υπέστη και ποσό 1 000 000 ευρώ προς αποκατάσταση της υλικής ζημίας που υπέστη,
            
         
               3.
            
            
               να καταδικάσει την Επιτροπή στο σύνολο των δικαστικών εξόδων.
            
         Λόγοι προσφυγής και κύρια επιχειρήματα:
   Ο προσφεύγων-ενάγων, υπάλληλος της Επιτροπής, ζήτησε, στο πλαίσιο άλλης υποθέσεως, την ακύρωση του διορισμού ενός άλλου υπαλλήλου στη θέση προϊσταμένου τμήματος, για την οποία ο προσφεύγων-ενάγων είχε επίσης υποβάλει υποψηφιότητα. Το Πρωτοδικείο δέχθηκε την προσφυγή ακυρώνοντας τον εν λόγω διορισμό.
   Κατά την έκδοση αποφάσεως στην προηγούμενη υπόθεση, ο υπάλληλος που διορίσθηκε στην επίμαχη θέση είχε ήδη προαχθεί και μετατεθεί, όταν η θέση του προϊσταμένου τμήματος που είχε μείνει κενή καλύφθηκε με τον επαναδιορισμό άλλου υπαλλήλου, μετά τη λήξη της άνευ αποδοχών αδείας του.
   Μετά την έκδοση της αποφάσεως στην προηγούμενη υπόθεση, ο προσφεύγων-ενάγων υπέβαλε στην Επιτροπή αίτηση με την οποία ζήτησε να εκτελεστεί η εν λόγω απόφαση, αφού είχε προηγουμένως υποβάλει διοικητική ένσταση κατά της σιωπηρής απορρίψεως της αιτήσεώς του. Η Επιτροπή απέρριψε την εν λόγω διοικητική ένσταση, διαπιστώνοντας ότι, ελλείψει διαθέσιμης θέσεως εργασίας, θα της ήταν αδύνατο να λάβει μέτρα εκτελέσεως της προηγούμενης αποφάσεως.
   Η υπό κρίση προσφυγή-αγωγή αφορά την απόρριψη της αιτήσεως του προσφεύγοντος-ενάγοντος. Προς στήριξη των ισχυρισμών του, ο προσφεύγων-ενάγων επικαλείται παράβαση του άρθρου 233 ΕΚ, παράβαση των άρθρων 4, 7, 24, 25 και 45 του Κανονισμού Υπηρεσιακής Καταστάσεως των υπαλλήλων, παραβίαση της αρχής της χρηστής διοικήσεως καθώς και κατάχρηση εξουσίας ή καταστρατήγηση διαδικασίας. Ισχυρίζεται επίσης ότι υπέστη ηθική βλάβη και υλική ζημία, διότι έχασε σημαντική ευκαιρία να ανέλθει στον βαθμό Α3 στο τέλος της σταδιοδρομίας του, και ζητεί προς τούτο χρηματική ικανοποίηση και αποζημίωση.